Aardklop se feesprogram verg ‘fyn dans’ | Netwerk24
Deur AJ Opperman 19 Julie 2018 05:08
Die program is Woensdag in Johannesburg bekendgestel vir die derde Aardklop onder nuwe bestuur. Die fees is vanjaar tydens die Fiësta-teaterpryse as die gewildste kunstefees aangewys.
“Daar is amptelik 27 debute, maar eintlik 30 as ’n mens van die kleiner goed byreken.”
Japie Gouws, direksievoorsitter, Alexa Strachan, feesbestuurder, Bosman Purén, bedryf en finansies, en Delmari van Zyl, borge en bemarking.
Strachan en haar span hou hul oor op die grond na wat gehore verlang.
“Ons praat baie met feesgangers, maar dit is soms moeilik om te peil wat presies in ons gebied sal werk. Die gehore van die verskillende feeste verskil so drasties. Moenie dink omdat iets ’n groot treffer by ’n ander fees was dat dit ook by ons die geval sal wees nie.”
Strachan handhaaf ’n balans tussen waarvan gehore sal hou en produksies wat sy glo by die fees aangebied móét word.
Marina Albertyn, skrywer van die toneelstuk Melk en Vleis, wat in 2017 verskeie pryse by Aardklop ontvang het, is die skrywer van nog ’n debuutteks op vanjaar se fees.
“Ek het dit by die Teksmark raakgeloop en besluit hier is nou ’n jong stem in die toneelbedryf en jy wil so ’n skrywer ’n kans gee.”
Albertyn se toneelstuk Bloed en Bodem is een van die debute en Marthinus Basson is die regisseur.
DEURnis, die een-tot-een-teaterprojek wat ook vanjaar die Blou Fiësta (vir innovering) ontvang het, bied weer splinternuwe kort toneelstukke aan, sowel as ’n nuwe projek 20 voor 2, waar twee spelers voor 20 gehoorlede optree, wat op dieselfde beginsel van DEURnis werk.
’n Mens kan natuurlik nie elke feesganger tevrede hou nie, maar ons probeer om deurgaans in voeling met ons feesgangers se behoeftes en voorkeure te bly.
“Dan is daar maar net goed wat opduik wat dadelik jou aandag trek,” sê Strachan.
“Ek is verskriklik bly dat Nataniël nou vir die eerste keer na ons fees toe kom. Ek probeer al vandat ek by Aardklop begin het. Dan is daar die produksie Huishou (deur Philip Rademeyer) oor twee vroue (vertolk deur Nadia Valvekens en Cintaine Schutte) in ’n verhouding wat ook ’n kind wil aanneem, ek kan my nie herinner wanneer laas ek ’n produksie gesien het oor Afrikaanse lesbiërs nie. ’n Mens sien baie meer toneelstukke oor gay mans.”
Tematies praat seker toneelstukke met Strachan.
“Daar is goed wat net vrek snaaks is. Soos die produksie Lykskou waarin Bouwer Bosch en Je-ani Swiegelaar optree.”
Vanjaar is die verkope van kaartjies – wat Maandag open – na TicketPro verskuif omdat daar soveel meer verkoopspunte – meer as 2 300 – oor die hele land is.
Strachan besef die verantwoordelikheid teenoor die bedryf in die geheel en daarom word slypskole vir teatertegnici weer aangebied.
“Daar is soveel wonderlike teaterkunstenaars, maar die land het regtig ’n behoefte aan mense wat die tegniese aspekte van teater goed ken en verstaan. Dit word weer deur die Noordwes-Universiteit aangebied en die deelnemers ontvang elkeen ’n sertifikaat.”
Weens ’n behoefte aan platforms vir tiener- en studentetoneel in die noorde word die Atterbury Trust Pronkpodium weer aangebied. Die top drie tiener- en studenteproduksies sal aangebied word.
“ ’n Mens kan natuurlik nie elke feesganger tevrede hou nie, maar ons probeer om deurgaans in voeling met ons feesgangers se behoeftes en voorkeure te bly.”
Aardklop gewildste fees in SA
Aardklop-debute na die stad